Απόφαση των αντιπροσώπων των κυβερνήσεων των κρατών μελών συνελθόντων στο πλαίσιο του Συμβουλίου

της 23ης Οκτωβρίου 2001

για τη λήξη της συμφωνίας της 21ης Μαρτίου 1955 σχετικά με τον καθορισμό άμεσων διεθνών σιδηροδρομικών τιμολογίων για τη μεταφορά άνθρακα και χάλυβα

(2001/764/ΕΚΑΧ)

ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ, ΣΥΝΕΛΘΟΝΤΕΣ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως τα άρθρα 14 και 70, και τη σύμβαση για τις μεταβατικές διατάξεις, και ιδίως την παράγραφο 10 δεύτερο εδάφιο και τρίτο εδάφιο σημείο 2,

το άρθρο 54 στοιχείο β) της σύμβασης της Βιέννης (1969) για το δίκαιο των συνθηκών,

τη συμφωνία του 1955 σχετικά με τον καθορισμό άμεσων διεθνών σιδηροδρομικών τιμολογίων για τη μεταφορά άνθρακα και χάλυβα, στο εξής καλούμενη "συμφωνία του 1955",

Εκτιμώντας τα ακόλουθα:

(1) Η συμφωνία του 1955 δεν περιέχει κανένα κανόνα για τη λήξη της.

(2) Η Επιτροπή ενέκρινε ανακοίνωση για τη λήξη της συμφωνίας αυτής.

(3) Στην έκθεση που επισυνάπτεται στην αναθεώρηση της συμφωνίας του 1955 στο πλαίσιο της προετοιμασίας της πέμπτης συμπληρωματικής συμφωνίας στη συμφωνία του 1955, ορισμένες εθνικές αντιπροσωπείες διατύπωσαν το αίτημα να συνεχισθούν με τις σιδηροδρομικές επιχειρήσεις οι εργασίες για τη λήξη της συμφωνίας του 1955, σε μεταγενέστερο στάδιο.

(4) Ιδίως το άρθρο 5 της οδηγίας 91/440/ΕΟΚ του Συμβουλίου(1), καθώς και οι οδηγίες του Συμβουλίου, 95/18/ΕΚ(2) και 95/19/ΕΚ(3), αποσκοπούν στο να καταστούν οι σιδηροδρομικές μεταφορές αποτελεσματικότερες και ανταγωνιστικότερες σε σχέση με τα άλλα μέσα μεταφοράς, εξασφαλίζοντας στις σιδηροδρομικές επιχειρήσεις καθεστώς ανεξάρτητου φορέα εκμετάλλευσης, πράγμα που τους επιτρέπει να ενεργούν σύμφωνα με τις εμπορικές μεθόδους και να προσαρμόζονται στις ανάγκες της αγοράς.

(5) Θα πρέπει να ληφθεί υπόψη η αξιολόγηση της οικονομικής κατάστασης που περιγράφεται στην προαναφερόμενη ανακοίνωση της Επιτροπής.

(6) Η συμφωνία του 1955 και το τιμολόγιο ΕΚΑΧ 9001, το οποίο θεσπίστηκε με την εν λόγω συμφωνία, δεν εφαρμόζονται πλέον de facto.

(7) Η Επιτροπή θα πρέπει να καταγγείλει τη συμφωνία της 28ης Ιουλίου 1956 σχετικά με τον καθορισμό των άμεσων διεθνών σιδηροδρομικών τιμολογίων στις υπό διαμετακόμιση μεταφορές άνθρακα και χάλυβα από το ελβετικό έδαφος(4), κατόπιν της εντολής που δόθηκε με την απόφαση της διάσκεψης των Αντιπροσώπων των Κυβερνήσεων των κρατών μελών της 17ης Ιουνίου 1999, σε συντονισμό με τη λήξη ισχύος της συμφωνίας του 1955,

ΑΠΟΦΑΣΙΖΟΥΝ:

Άρθρο 1

Η συμφωνία της 21ης Μαρτίου 1955 σχετικά με τον καθορισμό άμεσων διεθνών σιδηροδρομικών τιμολογίων για τη μεταφορά άνθρακα και χάλυβα λήγει έξι μήνες μετά την έναρξη ισχύος της παρούσας απόφασης.

Άρθρο 2

Ο Γενικός Γραμματέας του Συμβουλίου ενημερώνει σχετικά την Επιτροπή, το ταχύτερο δυνατόν, για τη λήξη της συμφωνίας του 1955.

Άρθρο 3

Η παρούσα συμφωνία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Λουξεμβούργο, 23 Οκτωβρίου 2001.

Ο Πρόεδρος

A. Neyts-Uyttebroeck

(1) Οδηγία 91/440/ΕΟΚ του Συμβουλίου, της 29ης Ιουλίου 1991, για την ανάπτυξη των κοινοτικών σιδηροδρόμων (ΕΕ L 237 της 24.8.1991, σ. 25). Οδηγία όπως τροποποιήθηκε τελευταία από την οδηγία 2001/12/ΕΚ του Ευρωπαϊκού Κοινοβουλίου και του Συμβουλίου (ΕΕ L 75 της 15.3.2001, σ. 1).

(2) Οδηγία 95/18/ΕΚ του Συμβουλίου, της 19ης Ιουνίου 1995, σχετικά με τις άδειες σε σιδηροδρομικές επιχειρήσεις (ΕΕ L 143 της 27.6.1995, σ. 70). Οδηγία όπως τροποποιήθηκε από την οδηγία 2001/12/ΕΚ του Ευρωπαϊκού Κοινοβουλίου και του Συμβουλίου (ΕΕ L 75 της 15.3.2001, σ. 26).

(3) Οδηγία 95/19/ΕΚ του Συμβουλίου, της 19ης Ιουνίου 1995, για τη χορήγηση δικαιώματος χρήσης της σιδηροδρομικής υποδομής και τη χρέωση τελών υποδομής (ΕΕ L 143 της 27.6.1995 σ. 75).

(4) ΕΕ 17 της 29.5.1957, σ. 223/57.